Tak xeskara xquemol quiꞌ conjelal jeꞌ cjefe sacerdote che rchumsic nak nqueban tzra Jesús,
e quexbil jeꞌ principal-iꞌ rxin tnamet,
e quexbil chkaꞌ jeꞌ maestro je nquetijona cxin wnak tzrij rley Dios y conjelal jleꞌ chic e kꞌtoy tak tzij cxin tnamet Israel.
Xquebacꞌ ela Jesús,
xquecꞌom ela,
xequejchaꞌ prukꞌaꞌ Pilato jgobernador.
Pilato tak paꞌl chic Jesús chwech arjaꞌ xcꞌaxaj tzra:
—¿Le atet ra at Rey cxin tnamet Israel?
—Caraꞌ ajniꞌ nabij kaja,
caraꞌ xbij Jesús tzra.
Je cjefe sacerdote qꞌuiy rwech ril Jesús xquemaj rbixic tzra Pilato.
Cꞌjaraꞌ jaꞌ Pilato xcꞌaxaj chic tzra Jesús:
—¿Le mtacꞌulbaꞌ je nbixa chawa?
congan qꞌuiy awil necbij chawa,
caraꞌ nbij chic tzra.
Per Jesús next jun tzij xbij,
nmajoꞌn xcꞌulbaꞌ ta.
Jaꞌ Pilato congan junwaꞌ xutzꞌet tak caraꞌ xuban.
Jaꞌ Pilato ne cꞌmannak waꞌ tzra chcꞌola jun preso nsakꞌpij ptak nimkꞌij pascua per nuyaꞌ cꞌas tzra tnamet che arj-eꞌ nquecꞌutuna nak preso nsakꞌpix ela.
Ecꞌo cꞌa jleꞌ preso arj-eꞌ eꞌocnak pcars rmal xeyictaja tzrij gobierno y ecꞌola jleꞌ wnak xeccamsaj.
Cꞌo cꞌa jun chca rubiꞌ Barrabás.
Cꞌjaraꞌ xeꞌekaja wnak ruqꞌuin Pilato y cawra xecbij tzra:
—Tsakꞌpij ela jun preso com ncawaraꞌ abnon chka ptak nimkꞌij pascua,
caraꞌ xecbij tzra.
—¿Nak newajoꞌ,
lcꞌola egan che nsakꞌpix ela jrey ewxin ixix ix aj Israel?
caraꞌ xcꞌaxaj jaꞌ Pilato chca.
Caraꞌ xcꞌaxaj chca com arjaꞌ rutkin che jeꞌ cjefe sacerdote congan nkꞌutluna canm tzrij Jesús y xe rmal je nkꞌutluna canm tak quejchon prukꞌaꞌ.
Per jeꞌ cjefe sacerdote xequeyoj wnak y xecbij chca che neccꞌutuj Barrabás che nsakꞌpix ela y mJesús ta.
Jaꞌ Pilato xbij chic jmul chca:
—Wcaraꞌ newajoꞌ ¿nak cꞌa quenban tzra nechꞌob ixix jawra acha jrey cxin tnamet Israel nebij tzra?
Caraꞌ xbij jaꞌ Pilato chca.
Arj-eꞌ xquemaj chic jmul rakic quechiꞌ y cawra necbij:
—Tcamsaj chwech cruz.
—¿Nak qꞌue tzra,
nak rtzilal rebnon?
caraꞌ xcꞌaxaj jaꞌ Pilato chca.
Per arj-eꞌ más xquemaj rakic quechiꞌ:
—Tcamsaj chwech cruz,
caraꞌ xecbij chic jmul tzra.
Jaꞌ Pilato majoꞌn nrajoꞌ ta che nqueyojtaja más jeꞌ wnak rmal cꞌaraꞌ xuban ajniꞌ neccꞌutuj j-eꞌ wnak,
xsakꞌpij ela Barrabás y xuyaꞌ orden che nchꞌaꞌya Jesús.
Tak xchꞌaytaja xujach pquekꞌaꞌ je nquecꞌmow ela rxin che necamsasa chwech cruz.
Cꞌjaraꞌ j-eꞌ soldado xquecꞌom ela Jesús chujay abar necꞌjeꞌ waꞌ gobernador y xequemol conjelal jleꞌ chic soldado.
Cꞌola jun tziak mrad xquecsaj tzrij y xecchumsaj jun rcorona,
qꞌuix xquecsaj y xqueyaꞌ pe rwáꞌ.
Cꞌjaraꞌ nqueyaꞌ rsaludo ajniꞌ nbaꞌna tzra jun rey per xjic necyokꞌbej rxin:
—Atet at rey cxin tnamet Israel,
caraꞌ necbij tzra.
Cꞌola jun aj necwakꞌij rwáꞌ tzra y necchubaj y nquexqueꞌa chwech ajniꞌ rukꞌij nqueyaꞌ per xyokꞌbal rxin nqueban.
Tak xecꞌchoja ykꞌonem cmal cꞌjaraꞌ xquejal retziak mrad y xquecsaj retziak cꞌjaraꞌ xquecꞌom ela che nequirpaꞌ chwech cruz.
Tak xeba cꞌola jun acha xquewil,
Simón rubiꞌ,
arjaꞌ cꞌxemloj ta ptayuꞌ y tzraꞌ xkꞌax waꞌ abar ecꞌo waꞌ,
y npors xqueban tzra che ntelej ela cruz rxin Jesús.
Jaꞌ Simón arjaꞌ aj Cirene,
ecꞌola e c-eꞌ rlecꞌwal,
jun Alejandro rubiꞌ y jun chic Rufo rubiꞌ.
Cꞌjaraꞌ xeba,
xquecꞌom ela Jesús pjun lwar rbin-an Gólgota.
Gólgota nbij tzij lwar rxin rwáꞌ camnak.
Tak xeꞌekaja chpam lwar Gólgota xectzujuj vino tzra chnutaj.
Jvino cꞌola nicꞌaj kꞌayis mirra rubiꞌ yjun ruqꞌuin per Jesús majoꞌn xucꞌom ta chca.
Tak xriptaja cmal chwech cruz xquemaj rbanic suert tzrij retziak.
Caraꞌ xqueban ch-utz cꞌaraꞌ che nquetzꞌet nak che tziak xtquecꞌom ela che jujnel.
Jhor je xquerip chwech cruz a las nueve rxin xinakꞌaꞌ.
Jaꞌ Jesús xtzꞌibaxa ril je nbixa tzra,
cawra rbanic ril je nbixa:
—Jawra acha,
arjaꞌ rey cxin tnamet Israel.
Ecꞌo cꞌa e c-eꞌ elkꞌomaꞌ xeriꞌpa chwech cruz chkaꞌ,
jun prejquenkꞌaꞌ Jesús y jun prexquen.
Tzraꞌ cꞌa xbantaj waꞌ cumplir jtzꞌibtanak cana ojer chpam rtzojbal Dios tzrij Cristo jcawra nbij:
—Arjaꞌ caraꞌ nbaꞌna tzra ajniꞌ nbaꞌna chca itzel tak wnak.
Jeꞌ wnak tak nquekꞌaxa y tak nquetzꞌet Jesús xnectzebej y xe nqueyokꞌ y cawra necbij tzra:
—Atet xatbina chnayoj santlaj templo y xe oxiꞌ kꞌij nrajoꞌ chnayic chic jmul.
Camic tet-oꞌ cꞌa awiꞌ ayon,
catkaj tcꞌa chwech cruz,
caraꞌ necbij tzra.
Chkaꞌ jeꞌ cjefe sacerdote arj-eꞌ nqueyokꞌ chkaꞌ e quexbil maestro je nquetijona cxin wnak tzrij rley Dios.
—Arjaꞌ Toꞌonel cxin wnak nbixa tzra per camic xmesquier naraꞌ nutoꞌ riꞌ ruyon.
We ktzij che arjaꞌ Cristo jRey kxin ja ok aj Israel tkaj tcꞌa camic chwech cruz.
We xtkatzꞌet xtkaj ta neykeꞌ cꞌaraꞌ kacꞌuꞌx ruqꞌuin,
caraꞌ xecbij.
Ncaraꞌ xqueban jxeriꞌpa chwech cruz prexquin Jesús,
arj-eꞌ chkaꞌ xqueyokꞌ.
Jpe ncꞌaj kꞌij cꞌola jun nimlaj kꞌejkuꞌm xpeta chwech njelal ruchꞌlew,
cꞌa las tres rxin tkꞌakꞌij xeskar chic jmul.
Jaꞌ Jesús tak xuban a las tres rxin tkꞌakꞌij arjaꞌ congan xurak ruchiꞌ y cawra xbij ra:
—Eloi,
Eloi ¿lama sabactani?
caraꞌ xbij.
Jtzij xbij cawra nbij:
—Nedtaꞌ Dios,
Nedtaꞌ Dios ¿nak tzra tak xenayaꞌ cana?
Ecꞌo cꞌa jleꞌ chca wnak jecꞌola tzraꞌ,
arj-eꞌ tak xeccꞌaxaj je xbij cawra xecbij:
—Jalaꞌ acha camnak profeta Elías nsiqꞌuij.
Cꞌo cꞌa jun chca xercꞌamlaꞌ ta jun esponja,
xchꞌakbaꞌ chpam jleꞌ vinagre,
xuxim chutzaꞌm jun aj y xuyaꞌ pona tzra Jesús chnutaj y xbij:
—Keybej na,
katzꞌtaꞌ na kꞌalaj we xtpeta Elías chnerkasaj chwech cruz.
Jaꞌ Jesús xurak chic jmul ruchiꞌ y xcom kaja.
Y chek qꞌuenjlal xraktaja mant jkꞌotben rpam santlaj rtemplo Dios,
chek c-eꞌ xuban.
Xraktaj ta qꞌue chcaj y xkaja penlew.
Cꞌo cꞌa jun capitán paꞌla chwech Jesús,
arjaꞌ tak xutzꞌet nak xuban tak xcoma cawra xbij:
—Jala acha ne ktzitzij waꞌ che Rlecꞌwal Dios.
Ecꞌo cꞌa jleꞌ ixkiꞌ jecꞌola tzraꞌ chkaꞌ nquetzuꞌ pona je xbantaja.
Jun chca María Magdalena,
jun chic María jecꞌola e c-eꞌ ral,
jun José y jun chic Jacobo chꞌip nbixa tzra.
Y jun chic chca ixkiꞌ Salomé rubiꞌ.
J-ewra ixkiꞌ tak xecꞌjeꞌa Jesús pGalilea arj-eꞌ netrena tzrij Jesús y xquetoꞌ tzrij jeꞌ achnak jnak ncꞌatzina tzra.
Y qꞌue cꞌo na más ixkiꞌ jxetreꞌ ela tzrij Jesús tak xba pJerusalén.
Cꞌo cꞌa jun acha José rubiꞌ aj Arimatea,
arjaꞌ nim rukꞌij chpam kꞌatbaltzij cxin tnamet Israel y chkaꞌ njelal ranm reyben kꞌij tak xtoca rgobierno Dios.
Jaꞌ José com xuban hor y com jaraꞌ kꞌij nchomix waꞌ jeꞌ achnak rxin nimkꞌij y xvíspera chic rxin xlanbal kꞌij chkaꞌ,
rmal cꞌaraꞌ tak xba ruqꞌuin Pilato xercꞌutuj recuerpo Jesús y majoꞌn xxibej ta riꞌ.
Jaꞌ Pilato tak xcꞌaxaj che camnak chic Jesús arjaꞌ cawra xbij kaja pranm:
—¿Nak tzra cꞌaraꞌ tak camnak chic?
Y xsiqꞌuij pona jun capitán,
xcꞌaxaj tzra we ktzitzij waꞌ camnak chic Jesús.
Tak xbixa tzra rmal capitán che ktzij waꞌ camnak chic cꞌjaraꞌ xuyaꞌ órden che njaꞌcha recuerpo tzra José.
Cꞌjaraꞌ José xulokꞌ jun tziak,
xberkasaj ta recuerpo Jesús chwech cruz y xubor pjun utzlaj tziak.
Tak xbortaja rmal xerey-aꞌ cana chpam jun panteón je cꞌton chwech jun tzꞌlem abaj y xtzꞌapij ruchiꞌ tzra jun tzꞌlem abaj.
Jaꞌ María Magdalena rexbil chic jun María jruteꞌ José arj-eꞌ ecꞌola tzraꞌ y xquetzuꞌ pona jabar xecꞌjeꞌ can waꞌ recuerpo Jesús.
Tak xkꞌaxa xlanbal kꞌij jaꞌ María Magdalena rexbil jun chic María jruteꞌ Jacobo,
rexbil chkaꞌ Salomé,
arj-eꞌ xquelokꞌ jleꞌ akꞌom jquiꞌ rexlaꞌ ch-utz cꞌaraꞌ nqueba y nequey-aꞌ tzrij recuerpo Jesús.
Je rxin domingo pe rsakric xeba abar cꞌo waꞌ panteón,
kas nel ta kꞌij tak xeꞌekaja chpam lwar.
—¿Nak lcꞌa xtelsana abaj jtzꞌapben ruchiꞌ panteón ch-utz cꞌaraꞌ nokocwina nok-oc chpam?
caraꞌ necbij chbil tak quiꞌ.
Per tak xquetzꞌet pona lsan chic abaj,
bien xquetzuꞌ pona com abaj congan nim.
Tak xeꞌoca chpam panteón cꞌola jun cꞌjol xquetzꞌet,
pe jquenkꞌaꞌ tzꞌbul waꞌ,
cꞌola jun nimlaj tziak sak rucsan.
Arj-eꞌ congan xecxibej quiꞌ rmal.
Per ángel cawra xbij chca:
—Mtexibej ta ewiꞌ.
Anen wutkin chJesús je aj Nazaret necanoj,
je xcamsasa chwech cruz,
arjaꞌ xcꞌastaja rwech,
mwaweꞌ xta cꞌo waꞌ.
Quixjoꞌ,
tretzꞌtaꞌ mpaꞌ lwar abar xecꞌjeꞌ waꞌ recuerpo.
Per camic jax ebij tzra Pedro y chca jleꞌ chic discípulo cawrara:
—Jesús arjaꞌ nnabyeja chewech nba pGalilea y tzraꞌ netzꞌet waꞌ ewiꞌ ruqꞌuin ajniꞌ rbin cana chewa.
Caraꞌ tbij chca,
caraꞌ xbij jaꞌ ángel.